কলকাতা হাইকোর্টের নয়া প্রধান বিচারপতি কে?

কলকাতা: কলকাতা হাইকোর্টের (Calcutta High Court) প্রধান বিচারপতির (Chief Justice Kolkata High Court) পরিবর্তন। অবসর নিলেন বিচারপতি টিএস শিবজ্ঞানম (Justice TS Sivagnanam)। তাঁর অবসরের পর ভারপ্রাপ্ত প্রধান বিচারপতি হিসাবে দায়িত্ব নিলেন বিচারপতি সৌমেন সেন (Justice Soumen Sen)। সোমবার হাইকোর্টের প্রধান বিচারপতি হিসাবে বিচারপতি সৌমেন সেনের নিয়োগের কথা জানিয়ে বিজ্ঞপ্তি জারি করেছে কেন্দ্রীয় আইন মন্ত্রক।

সোমবারই হাইকোর্টে বিচারপতি শিবজ্ঞানমের শেষ দিন। তাঁর পরে কলকাতা হাইকোর্টের সবচেয়ে বরিষ্ঠ বিচারপতি সেন। সোমবার আইন মন্ত্রকের বিজ্ঞপ্তিতে লেখা হয়েছে, ‘‘ভারতীয় সংবিধানের ২২৩ ধারা অনুযায়ী, ১৫ সেপ্টেম্বর বিচারপতি টিএস শিবজ্ঞানমের অবসরের পর কলকাতা হাই কোর্টের বিচারপতি সৌমেন সেনকে ওই হাই কোর্টের প্রধান বিচারপতি পদে নিয়োগ করছেন রাষ্ট্রপতি।’’সেই কারণে তাঁকেই এই প্রধান বিচারপতি পদে নিয়োগ করা হয়েছে। ২০১১ সালের ১৩ এপ্রিল বিচারপতি হিসাবে কলকাতা হাইকোর্টে যোগ দেন সৌমেন সেন। তাঁর বিচারিক কার্যকালের মেয়াদ ২০২৭ সালের ২৬ জুলাই পর্যন্ত। একাধিক গুরুত্বপূর্ণ মামলার রায় দিয়েছেন তিনি।

আরও পড়ুন:ওয়াকফে রাজ্যের হাতে ক্ষমতা দিল সুপ্রিম কোর্ট

তবে সুপ্রিম কোর্টের কলেজিয়াম গত শুক্রবার বিচারপতি সেনকে মেঘালয় হাইকোর্টের প্রধান বিচারপতি করে পাঠানোর জন্য সুপারিশ করেছিল। তার মধ্যেই কলকাতা হাইকোর্টের প্রধান বিচারপতি হিসাবে বিচারপতি সেনের নিয়োগের বিজ্ঞপ্তি এসেছে কেন্দ্র থেকে। মনে করা হচ্ছে, কলেজিয়ামের সুপারিশ মেনে মেঘালয়ে চলে যেতে হতে পারে বিচারপতি সেনকে। সে ক্ষেত্রে কলকাতা হাইকোর্টের পরবর্তী স্থায়ী প্রধান বিচারপতি কে হবেন, তা নিয়ে জল্পনা রয়েছে।

অন্য খবর দেখুন